24. Opfølgning på sagsbehandlingsfrister på det sociale område 2024 efter høring (Åben)
Tidl. politisk behandling
SS-U, 5.11.24, pkt. 2, BS-U, 5.11.24, pkt. 5, AU, 6.11.24, pkt. 1
Forventet sagsgang
SS-U, BS-U, AU, ØK, BY
Lovgrundlag
Retsikkerhedsloven
SAGENS INDHOLD
Byrådet skal i denne sag tage stilling til opfølgning på sagsbehandlingsfrister på det 
sociale område, som vedrører arbejdsmarkedsområdet, social- og sundhedsområdet 
samt børn- og familieområdet efter høring. 
Ifølge retssikkerhedsloven skal Byrådet fastsætte frister for, hvor lang tid der må gå, fra kommunen har 
modtaget en ansøgning om sociale ydelser, til kommunen har truffet en afgørelse. Kommunen skal ikke 
fastsætte frister, hvor der er fastsat en frist i loven. Sagsbehandlingsfristerne er fastsat ud fra, hvor 
tidskrævende de forskellige sagsgange er, herunder hvor omfattende dokumentationskravene er. Hvis 
kommunen ikke kan overholde fristen, skal borgeren have besked om, hvornår kommunen forventer at 
kunne træffe afgørelse i borgerens sag.
Byrådet behandlede sidst en sag om opfølgning på sagsbehandlingsfrister på byrådsmøde 6. december 
2022. I forbindelse med behandling af sagen blev det besluttet, at sagen af hensyn til administrativt 
ressourceforbrug fremover behandles hvert andet år (i stedet for hvert år som tidligere), og at det fortsat er 
følgende sagsbehandlingsfrister, der følges op på:
Børn og Kultur

Merudgiftsydelser

Tabt arbejdsfortjeneste

Vurdering af underretninger

Børnefaglige undersøgelser.
Social og Sundhed

Visitation til madservice

Visitation til botilbud

Visitation til personlig hjælp og pleje

Visitation til sygepleje.
Job og Økonomi

Handicapkompenserende hjælpemidler

Personlig assistance til handicappede i erhverv

Aftale om refusion af sygedagpenge ved langvarig eller kronisk sygdom.
Børn og Kultur, Social og Sundhed samt Job og Økonomi har udarbejdet et notat med oversigt over 
overholdelse af de udvalgte sagsbehandlingsfrister på socialområdet for perioden 1. september 2023 til 31. 
august 2024. I oversigten er fristerne opgjort efter den gennemsnitlige sagsbehandlingstid og efter andelen 
af de behandlede sager, der overholder den fastsatte frist. Herudover er der bemærkninger til hver af de 
11 sagsbehandlingsfrister. Notatet med oversigten er vedlagt som bilag.
[adresse]: EMN-2020-26675
Dok-ID: 3820923
Sagsbehandler: jeae
Byråd
17. december 2024  16:00
VURDERING
Opfølgningen på de udvalgte sagsbehandlingsfrister viser, at otte ud af de 11 udvalgte sagsområder har 
en gennemsnitlig sagsbehandlingstid, der ligger inden for den fastsatte frist. For tre sagsområder på børn- 
og kulturområdet ligger den gennemsnitlige sagsbehandlingstid ikke inden for den fastsatte frist, som er 
fire måneder. Det drejer sig om merudgiftsydelser (5,5 måneder), tabt arbejdsfortjeneste (4,1 måneder) og 
børnefaglige undersøgelser (4,9 måneder). Ved den seneste opgørelse i 2022 var det alene børnefaglige 
undersøgelser, der havde en gennemsnitlig sagsbehandlingstid (4,5 måneder), der ikke lå inden for den 
fastsatte frist. 
Derudover viser opfølgningen, at overholdelsesprocenten ligger på mellem 80-100 % for syv af 
sagsområderne og på 71,1 % for ét sagsområde (”Aftale om refusion af sygedagpenge ved langvarig eller 
kronisk sygdom”). For de førnævnte tre sagsområder på børn- og kulturområdet ligger 
overholdelsesprocenten på mellem 44-58 %. Ved den seneste opgørelse i 2022 lå otte sagsområder på 
mellem 80-100 % og tre sagsområder på mellem 60-77 %. Det bemærkes, at Folketingets ombudsmand 
udtaler (FOU nr. 2015.10), at det er hensigtsmæssigt, at politiske sagsbehandlingsfrister skal fastlægges, 
så de er realistiske i mindst 80 % af sagerne. 
Opfølgningen viser således, at der er flere sagsområder end tidligere, som har en lavere 
overholdelsesprocent og en gennemsnitlig sagsbehandlingstid, der overskrider den fastsatte frist. Dette 
skyldes til dels, at der er et stigende antal sager og dermed et større antal sager pr. rådgiver. Dels skyldes 
det, at der er mere ventetid hos eksterne aktører, når der skal indhentes nødvendige informationer, 
undersøgelser og dokumentation for at oplyse den enkelte sag tilstrækkeligt jf. kravene hertil. Årsagerne er 
forklaret og uddybet for hver af sagsområderne i notatet, som er vedlagt som bilag.
Forvaltningerne vurderer, at overholdelsen af sagsbehandlingsfristerne for størstedelen af sagerne er på 
et tilfredsstillende niveau. Det vil sjældent være muligt at overholde en sagsbehandlingsfrist i samtlige 
sager, da der kan være ekstraordinært komplekse sager eller forsinkelser forårsaget af eksterne parter. 
Favrskov Kommune orienterer altid den enkelte borger, hvis sagsbehandlingsfristen ikke kan overholdes.
Forvaltningerne vurderer dog samtidig, at overholdelsen af sagsbehandlingsfristerne for nogle af 
sagsområderne ikke er på et tilfredsstillende niveau. Det vurderes, at niveauet i disse sager blandt andet 
kan henføres til et generelt pres på myndighedsområderne, særligt inden for de specialiserede 
socialområder. Dette er blevet konstateret i forbindelse med budget 2025-28 og har ført til en politisk 
aftale om at styrke myndighedssagsbehandlingen på de specialiserede socialområder, som udover at 
bidrage til at sikre en fortsat høj kvalitet også forventes at kunne bidrage til kortere sagsbehandlingstid.
Det bemærkes, at Favrskov Kommune altid tilstræber at afgøre sagerne hurtigst muligt inden for de givne 
rammer og løbende arbejder på at optimere sagsbehandlingen.
Opfølgning på sagsbehandlingsfrister på det sociale område har været i høring i Handicaprådet og 
Ældrerådet. Deres høringssvar er vedlagt som bilag.
Ældrerådet har i deres høringssvar fokus på opfølgning på sagsbehandlingsfrister, der relaterer sig til 
ældreområdet. Ældrerådet giver udtryk for, at overholdelsesprocenterne på ældreområdet er meget 
tilfredsstillende og anerkender indsatsen. 
Handicaprådet udtrykker tilfredshed med opfølgningen på sagsbehandlingsfrister inden for Social og 
Sundhed samt Job og Økonomi. Handicaprådet vurderer, at de gennemsnitlige sagsbehandlingstider på 
børne- og kulturområdet er uacceptabelt lange, bortset fra sager om vurdering af underretninger. 
Handicaprådet bemærker stigningen i antal sager pr. sagsbehandler og stiller spørgsmål ved, om 
opnormeringen, der er tilført i budget 2025, er tilstrækkelig til at kompensere for de udfordringer, der præger 
området. Handicaprådet er interesseret i at få en vurdering af, om forsinkelser i sagsbehandlingen primært 
skyldes personaleressourcer eller eksterne faktorer.
Børn og Kultur vurderer, at den tilførte økonomi til sagsbehandlingsområdet i budget 2025 vil få en positiv 
betydning for driftsvilkårene i specialrådgivningen og vil bidrage til forbedrede sagsbehandlingstider. Som 
beskrevet i sagen og notatet, er der dog fortsat flere faktorer, der kan udfordre overholdelsen af 
sagsbehandlingsfristerne. Det omfatter ventetider hos eksterne aktører, en mulig fortsat stigning i antallet 
af sager samt den generelle stigning i sagernes kompleksitet. Børn og Kultur vurderer, at der hverken kan 
peges på enten personaleressourcer eller eksterne forhold som den primære grund til forsinkelser i 
sagsbehandlingen. Senest har rekruttering af kvalificerede medarbejdere også vist sig at være 
udfordrende, 
hvilket 
kan 
medføre 
perioder 
med 
vakante 
stillinger 
og 
en 
reduceret 
sagsbehandlingskapacitet. 
Forvaltningen 
følger 
udviklingen 
i 
de 
forhold, 
der 
kan 
udfordre 
sagsbehandlingen tæt og arbejder løbende på at minimere disse udfordringer.
ØKONOMI
Der er ingen økonomiske konsekvenser.
INDDRAGELSE
Opfølgningen på sagsbehandlingsfrister på det sociale område har været i høring i Handicaprådet og i 
Ældrerådet.
INDSTILLING
Direktørerne for Børn og Kultur, Social og Sundhed samt Job og Økonomi indstiller til Byrådet:
1.
At opfølgningen på sagsbehandlingsfrister godkendes.
BESLUTNING
Social- og Sundhedsudvalget, 3. december 2024:
Fraværende: Ingen
Indstilles godkendt.
Børne- og Skoleudvalget, 3. december 2024:
Fraværende: Ingen
Indstilles godkendt.
Arbejdsmarkedsudvalget, 4. december 2024:
Fraværende: Ingen
Indstilles godkendt.
Økonomiudvalget, 10. december 2024:
Fraværende: Ingen
Indstilles godkendt.
Byrådet, 17. december 2024:
Fraværende: Ingen
Godkendt.
Bilag

Notat om overholdelse af udvalgte sagsbehandlingsfrister på socialområdet (3763570)

Høringssvar fra Handicaprådet af 11. november 2024 (3820918)

Høringssvar fra Ældrerådet af 11. november 2024 (3819207)
